|  |  |
| --- | --- |
|  | **MINISTERUL AFACERILOR INTERNE**  **DIRECŢIA INFORMARE ŞI RELAŢII PUBLICE**  **CENTRUL DE PRESĂ**  **Bucureşti, 28.06.2016**  **Nr. 4673224**    ***Domnului Firicel Alexandru – preşedinte al organizaţiei SPR ”DIAMANTUL” constituită la nivelul DGPMB – secţia 13 Poliţie***    În legătură cu solicitarea dumneavoastră, formulată în temeiul *Legii nr.544/2001 privind liberul acces la informaţiile de interes public*, înregistrată la Direcţia Informare şi Relaţii Publice cu numărul de mai sus, vă aducem la cunoştinţă următoarele:  În conformitate cu prevederile art. 32 alin. (1) din Legea nr. 360/2002 *privind Statutul poliţistului*, cu modificările şi completările ulterioare, poliţistul va fi sprijinit în construirea sau cumpărarea, o singura data în timpul carierei, a unei locuinţe proprietate personală în localitatea în care îşi are sediul unitatea de poliţie la care este încadrat, în condiţiile legii.  Conform prevederilor art. 17 alin. (5) şi (6) din Ordonanţa de urgenţă a Guvernului nr. 30/2007 *privind organizarea şi funcţionarea Ministerului Afacerilor Interne*, cu modificările şi completările ulterioare:„(5) M.A.I. poate desfăşura programe pentru construirea de locuinţe, proprietate a personalului instituţiei, din fondurile beneficiarilor, pe terenuri disponibile proprietate publică a statului, aflate în administrarea ministerului. (6) Terenurile prevăzute la alin. (5) se trec, în condiţiile legii, din domeniul public în domeniul privat al statului, proprietarii locuinţelor dobândind, în condiţiile stabilite prin hotărâre a Guvernului, un drept de folosinţă oneros asupra terenurilor pe durata existenţei construcţiilor.”  Modalitatea de aplicare a prevederilor art. 17 alin. (5) şi (6) din Ordonanţa de urgenţă a Guvernului nr. 30/2007 *privind organizarea şi funcţionarea Ministerului Afacerilor Interne*, cu modificările şi completările ulterioare, este stabilită prin Ordinul ministrului afacerilor interne nr. 129/2010 *privind construirea de locuinţe proprietate a personalului instituţiei, din fondurile beneficiarilor, prin programe coordonate de Ministerul Afacerilor Interne*. Astfel, Ordinul ministrului afacerilor interne nr. 129/2010 are ca scop aplicarea prevederilor art. 17 alin. (5) din Ordonanţa de urgenţă a Guvernului nr. 30/2007, cu modificările şi completările ulterioare, în preambulul ordinului facându-se referire şi la prevederile art. 32 din Legea nr. 360/2002, cu modificările şi completările ulterioare.  Potrivit prevederilor art. 21 alin. (1) din Legea nr. 500/2002 *privind finanţele publice*, cu modificările şi completările ulterioare: „Ordonatorii principali de credite repartizează creditele de angajament şi creditele bugetare aprobate pentru bugetul propriu şi pentru bugetele instituţiilor publice din subordine sau coordonare, ai căror conducători sunt ordonatori secundari sau terţiari de credite, după caz, în raport cu sarcinile acestora, potrivit legii.”  Conform prevederilor art. 22 alin. (2) lit. c) din Legea nr. 500/2002 *privind finanţele publice*, cu modificările şi completările ulterioare, ordonatorii de credite răspund, potrivit legii, de angajarea şi utilizarea cheltuielilor în limita creditelor de angajament şi creditelor bugetare pe baza bunei gestiuni financiare. De asemenea, conform prevederilor Anexei 1 la Ordinul ministrului finanţelor publice nr. 1792/2002 *pentru aprobarea Normelor metodologice privind angajarea, lichidarea, ordonanţarea şi plata cheltuielilor instituţiilor publice, precum şi organizarea, evidenta şi raportarea angajamentelor bugetare şi legale*, cu modificările şi completările ulterioare: „Înainte de a angaja şi a utiliza creditele bugetare, respectiv înainte de a lua orice măsură care ar produce o cheltuială, ordonatorii de credite trebuie să se asigure că măsura luată respectă principiile unei bune gestiuni financiare, ale unui management financiar sănătos, în special ale economiei şi eficienţei cheltuielilor.”  Având în vedere cele de mai sus, Direcţia Generală Financiară a transmis ordonatorilor secundari de credite şi ordonatorilor terţiari de credite din finanţarea directă a ordonatorului principal de credite bugetul pentru anul 2015 şi 2016, după aprobarea acestuia de ordonatorul principal de credite în conformitate cu prevederile art. 16 alin. (2) şi art. 21 alin. (2) din Legea nr. 500/2002, cu modificările şi completările ulterioare, urmând ca ordonatorii de credite să stabilească priorităţile de finanţat pe baza bunei gestiuni financiare[[1]](#footnote-1). Astfel, structura de specialitate din cadrul Aparatului Central al MAI nu deţine date referitoare la sumele alocate de ordonatorii de credite din cadrul ministerului, în 2015 şi 2016, în baza art. 32 alin. (1) din Legea nr. 360/2002, cu modificările şi completările ulterioare, pentru construirea de locuinţe pentru poliţişti, respectiv pentru ajutorarea poliţiştilor în vederea achiziţionării unei locuinţe proprietate personală.  Conform datelor raportate de către structurile MAI care au în administrare imobile cu destinaţia de „locuinţe”, situaţia acestora se prezintă astfel:   * Locuinţe de serviciu aflate în domeniul public al statului: 226; * Locuinţe de serviciu aflate în domeniul privat al statului: 251; * Locuinţe de inervenţie aflate în domeniul public al statului: 2064; * Locuinţe de intervenţie aflate în domeniul privat al statului: 164.   Cu privire la „dosare pentru evacuarea silită a poliţiştilor”, din verificări a rezultat că în cadrul Direcţiei Generale Juridice nu sunt înregistrate astfel de litigii.  La nivelul structurilor Aparatului Central al MAI nu au fost identificate alte informaţii de interes public în legătură cu solicitarea dumneavoastră.    **Responsabil de informarea publică**  **Comisar şef de poliţie Gabriel Mitroiu** |

1. Economicitate, Eficacitate, Eficienţă – art. 2 alin. (3) din Legea nr. 500/2002 *privind finanţele publice*, cu modificările şi completările ulterioare, şi art. 2 lit. h), i) şi j) din Ordonanţa Guvernului nr. 119/1999 *privind controlul intern şi controlul financiar preventiv*, republicată, cu modificările şi completările ulterioare; [↑](#footnote-ref-1)